東山吟
作者：韓淲
朝代：宋

paragraphs: 謝安久不作，東山尚誰論。
當年擁鼻吟，幾爲妻子昏。
撫箏挽其鬚，慷慨徒爾言。
諸兒淝水功，折屐心已煩。
後來名字傳，江左猶知尊。
李白王介甫，二詩至今存。
吾行樟丘野，迤邐懷德村。
有客理花草，開徑於樊園。
云是愛閒者，衣冠安石孫。
一見邀我留，取酒置盤飧。
世有斯人歟，豈受車馬喧。
悠哉扁榜佳，碑板見淵源。
因之重歎息，老語不敢吞。
相與保初志，春秋燕鷄豚。